প্রতিরক্ষামন্ত্রক
সীমান্ত এলাকায় পর্যটনের প্রসারে বর্ডার রোডস অর্গানাইজেশনের  পর্যটন ওয়েবসাইটের উদ্বোধন করলেন প্রতিরক্ষা মন্ত্রী; এই পোর্টালে বিশ্ববিখ্যাত বিআরও প্রকল্পগুলিতে গাউডেড ট্যুরের বিষয়ে যাবতীয় তথ্য থাকবে
অটল টানেলের মতো প্রকল্পগুলির মাধ্যমে পর্যটনের প্রসারে অসামান্য ভূমিকার জন্য বিআরও-র প্রশংসা করলেন শ্রী রাজনাথ সিং
প্রতিরক্ষা সম্পর্কিত পর্যটনের প্রসারে পরিকল্পনা প্রণয়নের আহ্বান; শিল্প মহল, স্টার্ট-আপ ও প্রাক্তন প্রতিরক্ষা কর্মীদের সহযোগিতায় ঐতিহাসিক যুদ্ধক্ষেত্র ও প্রতিরক্ষা সৌধগুলির পরিদর্শনকে ঘিরে পর্যটনের পরামর্শ
নতুন দিল্লি, ২৪ মার্চ, ২০২২
প্রতিরক্ষা মন্ত্রী রাজনাথ সিং আজ নতুন দিল্লিতে বর্ডার রোডস অর্গানাইজেশন -র পর্যটন পোর্টালের (https://marvels.bro.gov.in
) –এর উদ্বোধন করেছেন। বিআরও-র তৈরি সড়ক পরিকাঠামো প্রকল্পগুলির গাইডেড টুরের ই-বুকিং সহজতর করা এই ব্যবহারকারী-বান্ধব ওয়েবসাইটের লক্ষ্য। বর্তমানে প্রাথমিকভাবে এই পোর্টালের মাধ্যমে কেবল রোটাং-এর অটল টানেলের গাইডেড ট্যুরের ই-বুকিং-ই করা যাবে। তবে খুব শীঘ্রই লাদাখ, জম্মু ও কাশ্মীর, সিকিম, অরুণাচল প্রদেশ প্রভৃতি জায়গার পরিকাঠামো প্রকল্পগুলির গাইডেড ট্যুরও এতে অন্তর্ভুক্ত করা হবে। যেসব প্রকল্পের ই-বুকিং এর মাধ্যমে ভবিষ্যতে করা যাবে তার মধ্যে রয়েছে বিশ্বের উচ্চতম মোটর চালানোর উপযোগী রাস্তা উমলিং লা পাস, অত্যাধুনিক প্রযুক্তিতে তৈরি সেলা টানেল, নেচিফু টানেল প্রভৃতি।
অনুষ্ঠানে এই ওয়েবসাইট থেকে প্রথম টিকিটটি প্রতিরক্ষা মন্ত্রীর হাতে তুলে দেন বর্ডার রোডস অর্গানাইজেশনের মহানির্দেশক লেফটেন্যান্ট জেনারেল শ্রী রাজীব চৌধুরী। রাজনাথ সিং তাঁর বক্তব্যে এই পোর্টাল তৈরিতে বিআরও-র ভূমিকার প্রশংসা করে বলেন, এই ওয়েবসাইট প্রত্যন্ত এলাকাগুলির পর্যটনের বিকাশে বিশেষ সহায়ক হবে বলে তার বিশ্বাস। ওয়েবসাইটে বিআরও-র বিষয়ে নানা তথ্য রয়েছে। সীমান্তবর্তী রাজ্যগুলিতে বিআরও কী ধরণের কাজ করে এবং তাদের কেমন ধরণের চ্যালেঞ্জের মুখোমুখি হতে হয় তা বর্ণনার পাশাপাশি এই ওয়েবসাইটে ফটো ও ভিডিও গ্যালারিতে বিভিন্ন পর্যটন স্থল ও স্থানীয় গাছপালা ও ফুলের ছবি রয়েছে। এখানে নির্মাণ সম্পর্কিত নানা কারিগরি তথ্যও রয়েছে, যা সিভিল ইঞ্জিনিয়ারিংয়ের ছাত্র ও শিক্ষকদের কাজে লাগতে পারে। প্রতিরক্ষা মন্ত্রী বলেন, আগামী দিনে বিআরও-র ইতিহাস এবং বিভিন্ন প্রকল্প সম্পর্কে তথ্যের এটিই সব থেকে সহজ ও নির্ভরযোগ্য উৎস হয়ে উঠবে। এর থেকে বিআরও কোন্ কোন্ প্রকল্প হাতে নিয়েছে সে সম্পর্কেও জানা যাবে।
এই সব এলাকায় পর্যটনের প্রসারে অতুলনীয় ভূমিকার জন্য বিআরও-র প্রশংসা করে প্রতিরক্ষা মন্ত্রী বলেন, অটল টানেল নির্মাণের পর ওই এলাকায় পর্যটকের সংখ্যা ছয় গুণ বেড়েছে। এছাড়া তিনি ৭৫টি প্রত্যন্ত এলাকায় বিআরও ক্যাফে স্থাপনের কথা বিশেষভাবে উল্লেখ করেন। এই ক্যাফেগুলি ওইসব এলাকায় পর্যটকদের বিভিন্ন সুযোগ-সুবিধা দিয়ে প্রত্যন্ত অঞ্চলে পর্যটনের প্রচারে সহায়ক হবে এবং স্থানীয় অর্থনীতিকে শক্তিশালী করবে বলে আশাপ্রকাশ করেন তিনি।
শ্রী রাজনাথ সিং বলেন, গত ছয় দশকে ৬০,০০০ কিলোমিটারেরও বেশি রাস্তা, ৮৫০টি বড় সেতু, ১৯টি এয়ারস্ট্রিপ এবং ৪টি টানেল নির্মাণের মাধ্যমে বিআরও প্রত্যন্ত ও দুর্গম এলাকায় পরিকাঠামো নির্মাণে প্রশংসনীয় কাজ করেছে এবং এর ফলে জাতি গঠনেও এই সংগঠনের গুরুত্বপূর্ণ ভূমিকা রয়েছে। জাতির উন্নয়নে যোগাযোগ ও পরিকাঠামো ভূমিকা অত্যন্ত গুরুত্বপূর্ণ। সীমান্ত এলাকায় রাস্তা, সেতু এবং সুড়ঙ্গ নির্মাণ, সেই অঞ্চলে সশস্ত্র বাহিনীর প্রয়োজন মেটানোর পাশাপাশি সংশ্লিষ্ট অঞ্চলের আর্থ-সামাজিক উন্নয়নেও গুরুত্বপূর্ণ ভূমিকা পালন করে।
শ্রী রাজনাথ সিং বলেন, শত্রুপক্ষ পাছে অপব্যবহার করে সেই ভয়ে আগে সীমান্ত এলাকায় পরিকাঠামো নির্মাণে অগ্রাধিকার দেওয়া হতো না। কিন্তু তাদের সরকার ক্ষমতার আসার পর এই দৃষ্ঠিভঙ্গি সম্পূর্ণভাবে পাল্টে গেছে। তারা মনে করেন, কোনো এলাকার পরিকাঠামো উন্নয়নের সঙ্গে সারা দেশের উন্নয়ন জড়িত। সময়ের সঙ্গে সঙ্গে প্রতিটি এলাকাই উন্নয়নের পথে এগোচ্ছে। তার ছোঁয়া যাতে সীমান্তবর্তী এলাকাতেও এসে পড়ে তা সুনিশ্চিত করতে তারা বদ্ধপরিকর। এজন্যই সম্প্রতি বিআরও-র মূলধনী বাজেটে রেকর্ড বৃদ্ধি করা হয়েছে।
প্রতিরক্ষা মন্ত্রী বলেন, আগে প্রত্যন্ত এলাকার গ্রামগুলি থেকে মানুষজন চাকরি, পড়াশুনো ইত্যাদির খোঁজে শহরে চলে যেতেন। কিন্তু এখন এইসব এলাকার উন্নয়ন হওয়ায় তারা আবার গ্রামে ফিরে আসছেন। এই প্রসঙ্গে তিনি অরুণাচল প্রদেশের হুরি গ্রামের উদাহরণ দেন। বিআরও জেলা সদরের সঙ্গে সেই গ্রামের সড়ক সংযোগ করে দেওয়ার পর বাইরে থাকা গ্রামের বাসিন্দারা অনেকেই গ্রামে ফিরেছেন। প্রতিরক্ষা মন্ত্রী বলেন, বিআরও-র সব থেকে বড় সাফল্য হলো অটল টানেল ও উমলিং লা পাস, যা ভারতকে বিশ্বের মানচিত্রে তুলে ধরেছে। প্রধানমন্ত্রী নরেন্দ্র মোদীর আত্মনির্ভর ভারতের স্বপ্ন সামনে রেখে বিআরও এগিয়ে চলেছে বলে মন্তব্য করেন তিনি।
প্রতিরক্ষা মন্ত্রী বলেন, পর্যটন ও ভ্রমণ শিল্প সারা বিশ্বেই কর্মসংস্থান ও সম্পদ সৃষ্টির সব থেকে বড় ক্ষেত্র। সরকার দেশে পর্যটনের প্রসারে একাধিক পদক্ষেপ নিয়েছে। অতুল্য ভারত, দেখো আপনা দেশ, উড়ানের মতো বিভিন্ন প্রকল্প দেশের সার্বিক উন্নয়ন, সংযোগ বৃদ্ধি, সুরক্ষা বৃদ্ধি, পর্যটনের প্রসার এবং কর্মসংস্থানের সুযোগ সৃষ্টির লক্ষ্যকে সামনে রেখে নেওয়া হয়েছে।
প্রতিরক্ষা মন্ত্রী বলেন, মানুষ বিশেষত যুব সমাজের মধ্যে প্রতিরক্ষার সঙ্গে জড়িত ক্ষেত্রগুলি নিয়ে আগ্রহ রয়েছে। তিনি প্রতিরক্ষা মন্ত্রকের আধিকারিকদের প্রতিরক্ষা সম্পর্কিত পর্যটনের একটি পরিকল্পনা প্রণয়নের পরামর্শ দেন। এর আওতায় বিভিন্ন ঐতিহাসিক যুদ্ধক্ষেত্র, যুদ্ধ স্মারক, যুদ্ধ সংগ্রহালয় প্রভৃতি ঘুরিয়ে দেখানো যেতে পারে। এই কাজে শিল্পমহল, স্টার্ট-আপ এবং প্রতিরক্ষা মন্ত্রকের প্রাক্তন কর্মীদের সহায়তা নেওয়া যেতে পারে। এই প্রকল্পে একদিকে যেমন মানুষের মধ্যে স্বাদেশিকতা বোধ জাগ্রত হবে, তেমনি এটি উপার্জনেরও উৎস হয়ে উঠবে বলে তিনি মন্তব্য করেন।
বর্ডার রোডস অর্গানাইজেশনের মহানির্দেশক লেফটেন্যান্ট জেনারেল শ্রী রাজীব চৌধুরী বলেন, এই ওয়েবসাইটের মাধ্যমে মানুষজন খুব সহজে বিভিন্ন স্থানে ভ্রমণের পরিকল্পনা করতে পারবেন। প্রতিরক্ষা প্রতিমন্ত্রী শ্রী অজয় ভাট, প্রতিরক্ষা পরিষেবার অর্থনৈতিক উপদেষ্টা শ্রী সঞ্জীব মিত্তল, প্রতিরক্ষা মন্ত্রকের পদস্থ আধিকারিকরা, বিআরও-র কর্মীরা এবং বিভিন্ন পর্যটন এজেন্সির প্রতিনিধিরা ভার্চুয়াল মাধ্যমে এই অনুষ্ঠানে যোগ দেন।
CG/SD/SKD/
(Visitor Counter : 115